Jaagduiwels in W-Kaap kom hul moses teë | Netwerk24
02 Januarie 2020 16:21
Die owerhede in die Wes-Kaap het 28 jaagduiwels sedert die begin van die feestyd in Desember op die "pad van die dood" aangekeer.
Kenny Africa, provinsiale verkeershoof, sê 18 mense is tot dusver in Beaufort-Wes en tien in Laingsburg vir spoedoortredings vasgetrek.
Africa sê Donderdag is 'n 54-jarige man in hegtenis geneem nadat hy 163 km/h in 'n 120 km/h-sone op die N1 tussen Touwsrivier en Laingsburg gery het.
"Hy word in die Laingsburg-polisiekantoor aangehou en sal binnekort in die hof verskyn."
Kort daarna is 'n 36-jarige man in Beaufort-Wes aangekeer omdat hy 163 km/h tussen Leeu-Gamka en Beaufort-Wes en 162 km/h tussen Laingsburg en die Dwyka-brug gery het.
"Die man is vir spoedoortredings in hegtenis geneem en het ook nie 'n rybewys nie."
Hy word in die Beaufort-Wes-polisiekantoor aangehou.
Africa het mense gewaarsku om nie op die provinsie se paaie te jaag nie.
"As jy te vinnig ry, gaan jy jou moses teëkom. Dit is nie 'n grap nie. Jy gaan toegesluit en van roekelose en nalatige bestuur aangekla word."